  Туспуктэм: Руслан Нуриахметов Наталия Сильвестрова 2023-тӥ арын Удмуртиысь гуртъёсын, черкоугртъёсын «Кышкыттэм ӟечлыко сюресъёс» («Безопасные качетвенные дороги») йӧскалык ӵектос улсын 28,9 иськем мында 48 сюресъёс люкетъёсты тупатъязы. Со сярысь элькун тӧролэн но кивалтэтлэн пресс-службазы ивортӥз. Йӧскалык ӵектосэ Сьӧлта, Камбарка, Пичи Пурга, Вавож, Якшур-Бӧдья, Шаркан, Ува, Эгра, Можга, Сарапул, Дэри но Вотка ёросъёс пырисько. Сарапул ёросысь Оленье Болото гуртын Молодёжной, Пушкинской но Мир урамъёсты тупатӥзы. Огъя кузьдалаез 1,15 иськем. Та урамъёс быдэс гурт пыр ортчо, ФАП-е, школае, магазинъёсы нуо. «Гуртын шор урамъёс кемалась асфальтэн шобыртэмын вал, тупатъян ужъёс шер ортчытъязы. Соин сюрес зол изъянмиз. Туэ ми сое быдэсак выльдыны малпамы, малы ке шуоно со валтӥсь луэ. Со сяна, гуртын пересьёслы юрт ужа, со доры ӟеч сюрес кулэ. Озьы ик со транзит сюрес, кудӥз Костино – Камбарка но Сарапул – Каракулино трассаосты герӟа. Вуоно арын Мостовой черкогуртысь Советской урамез рос-прос тупатъяломы » Александр Шишкин, Сарапул ёрос администрациысь сюрес ужъёсъя ёзэтэн кивалтӥсь Пичи Пурга ёросын Уромысь валтӥсь урамлэсь 1,6 иськем люкетсэ выльдӥзы. Туннэ нуналлы черкогуртын выль сюрес, тротуаръёс, дугдылонниос, могӟетъёсын сюрес выжонъёс, тыл лэсьтэмын.  « Тупатъянъёс татын кема аръёс ӵоже ӧй вал. Сюреслэсь номыр но кылемын ӧй вал ни. Нош черкогурт азинскыны быгатӥсь луэ. Инкуазез но туж чебер, татын выль лулчеберет юрт пуктӥзы, нылпи сад но школа вань, отчы ньыль матысь гуртъёсысь нылпиосты нулло. <…> Вуоно арын Пичи Пургалан ужаломы. Колхозной урамлэсь кыклэсь трос иськем люкетсэ тупатъяны малпаськомы. Со куас базае но кӧня ке мерлыко интыос доры вуэ » Владимир Ильин, Пичи Пурга ёрос администрацилэн управлениеныз кивалтӥсь Йскалык ӵектосъя тупатъяно сюресъёсты бырйыку, чаклало школаослэсь, нылпи садъёслэсь, эмъяськонниослэсь но мукет мерлыко ужъюртъёслэсь интыяськемзэс. Озьы ик гуртъёсын улӥсьёслэсь куронъёссэс лыдэ басьто.  « Йӧскалык ӵектос 2030-тӥ арозь чакламын. Озьыен, ёросъёсысь сюресъёсты тупатъяны элькун федерал но улосвыл коньдэтъёсысь уксё арлы быдэ басьтоз. <…> ми арысь аре гуртъёсы потаськомы но та ужлэсь пайдазэ адӟиськомы – улон зэмзэ но умой пала воштӥське » Анастасия Карманова, Удмуртиысь транспортъя но сюрес возёсъя министерство бордын ужась Мерлыко кенешлэн ёзчиез 2024-тӥ арын йскалык ӵектосъя 33 иськемлэсь трос 42 сюрес люкетъёсты тупатъяны чаклало. Оглом ӵектос ужатозь элькунысь гуртъёсын 143,6 иськем мында 200 сюрес люкетъёсты выльдӥзы. Тодэ вайытом, 2023-тӥ арын ӵектосъя Удмуртиын 14 улосвыл но 69 муниципал сюресъёсты тупатъязы. Тегъёс: сюресъёс тупатъянужъёс Авто йӧскалыкӵектосъёс Удмуртия  